Oud Wallis-rugbykaptein, -kommentator sterfEddie Butler (Foto: Facebook) Die voormalige Wallis-rugbykaptein en legendariese omroeper en kommentator Eddie Butler is Donderdag in die ouderdom van 65 oorlede. Butler is gister in die vroeë oggendure tydens ’n liefdadigheidstog op die Inka-staproete in Peru in sy slaap dood. Butler se dogter het saam met haar pa – en verskeie ander stappers – dié roete na Machu Picchu meegemaak. “Ed is vreedsaam in sy slaap by die Ecoinka-kamp in die Peruaanse Andes oorlede,” het Prostate Cymru, ’n liefdadigheidsorganisasie waarvan Butler ambassadeur was, op Twitter aangekondig. Die oorsaak van Butler se dood is nie bekend gemaak nie. We are devastated by the passing of our much loved and admired ambassador Eddie Butler. Please read our full statement here. pic.twitter.com/AqVE9j3WN3 — Prostate Cymru (@ProstateCymru) September 15, 2022 Butler het tussen 1980 en 1984 16 keer vir Wallis uitgedraf en die span by ses geleenthede aangevoer. Hy het ook in 1983 saam met die Britse en Ierse Leeus na Nieu-Seeland getoer. Butler het ná sy uittrede ’n rugbykommentator, ’n skrywer en ’n kampvegter van Walliese onafhanklikheid geword. BBC berig Butler het in 2010 by menigte ander voormalige Walliese rugbykapteins aangesluit wat die berg Kilimanjaro in Tanzanië geklim het om fondse in te samel vir die Velindre-hospitaal, Cardiff se spesialis-kankerbehandelingsentrum. Hy het destyds ’n deurslaggewende rol gespeel in die klubrugbyspan Pontypool wat Walliese klubrugby in die laat 1970’s en vroeë 1980’s oorheers het. Butler het dié span tussen 1982 en 1985 aangevoer. Butler se eerste toetswedstryd het in Januarie 1980 gekom tydens Wallis se vyfnasies-oorwinning (18 – 9) teen Frankryk. Butler het in 1985 op die ouderdom van 27 uit internasionale rugby getree, waarna hy drie jaar lank as onderwyser in Cheltenham, Engeland, gewerk het. Butler het ook in daardie stadium by Radio Wallis aangesluit as ’n pers- en publisiteitsbeampte. Butler het later sy loopbaan in koerantjoernalistiek in 1988 by The Sunday Correspondent begin. Hy sou later ook vir The Observer en The Guardian skryf, voordat hy in 1990 by die BBC in Wallis aangesluit het. “Almal by die BBC is geskok en hartseer oor hierdie baie hartseer nuus,” het die huidige direkteur-generaal van die BBC, Tim Davie, intussen gesê. “Eddie was ’n briljante en begaafde kommentator, skrywer en verslaggewer wie se passie vir rugby in elke uitsending geskitter het.” “Ed was die stem van Wallis en ons was geëerd om hom as deel van ons liefdadigheidsorganisasie te hê,” het Prostate Cymru ná sy dood gesê. Bykomende bron: AFP